ועדת הכספים, כנסת 17, פרוטוקול מספר 842, 2008-07-09 09:30

שי חרמש: אני פותח את ישיבת ועדת הכספים.

שי חרמש: אנחנו מקיימים מעקב אחר דיון שקיימנו בנושא פיצוי עסקים וגורמים כלכליים באזור התעשייה ארז.

חיים אורון: יכול להיות שאנחנו היום מתחילים לנוע לאיזשהו כיוון.

חיים אורון: כל האנשים שעוסקים בעניין – ואתמול היה לו היבט אחד של החממות – בסך הכל אנחנו יודעים שהבעיה שהתמודדנו אתה בחוק של הפיצויים בתחום העסקי הייתה יותר מורכבת ממה שחשבנו.

חיים אורון: יש היבט אחד של החממות ויש היבט אחר שונה לחלוטין, אבל מהרבה בחינות לא שונה לחלוטין, של אזור התעשייה בארז.

חיים אורון: הם פונו, לא היה כוח, הם התפנו אבל אנחנו לא חוזרים לכל הסיפור הזה.

חיים אורון: נשאר נושא, ואני בכוונה מצמצם אותו בקטע הזה בהסכמת החברים שיושבים כאן.

שי חרמש: ועדת החריגים.

חיים אורון: כן, קוראים לה הוועדה המיוחדת.

חיים אורון: אני לא רוצה עכשיו לבקר אותה.

חיים אורון: חשבנו שהיא תפעל כפי שכתוב שם, למרות כל דין, אבל בסוף התברר שהיא פועלת מאוד מאוד בתוך המערכת ולא מצליחה לפרוץ בלא מעט נושאים ולכן חלק מהם מתגלגלים עד כאן לשינוי חקיקה, דבר שלפי דעתי הוא הליך לא נכון.

יצחק עוזר: כמו שאמרתי לך בשיחת הטלפון וגם אתמול, רענן דינור הנחה אותנו לקיים צוות בדיקה אתך שישקלל את כל הגורמים בממשלה לרבות משפטים, לרבות אוצר, ולנסות להגיע לפתרון לבעיה.

ראובן ריבלין: הצעת מנכ"ל משרד ראש-הממשלה היא שחבר הכנסת אורון ינסה.

ראובן ריבלין: הוא כבר הבטיח לנו הבטחות לא רק בעניין ארז.

ראובן ריבלין: הבטיח לנו שהכל מסודר תוך שעה-שעתיים אלא שזה לוקח כבר בערך שנה-שנתיים ואולי אפילו יותר.

ראובן ריבלין: כל ההבטחות שלו הן הבטחות כדי להעביר את העניין ולגמור את הנושא לאותו רגע.

ראובן ריבלין: אנחנו לא טיפשים יותר.

ראובן ריבלין: אנחנו תמימים, אבל בסופו של דבר, כאשר מסבירים לנו, אנחנו מבינים היטב שכל ההבטחות האלה הן הבטחות שווא, הן הבטחות שאין להן בסיס.

ראובן ריבלין: בוודאי רוצה שמנכ"ל משרד ראש-הממשלה שחבר כנסת בכיר ביותר, עם הערכה כמעט מקיר לקיר בכנסת, יפתור לו את הבעיות כי הוא לא יכול.

ראובן ריבלין: אני אומר לך שחבר הכנסת אורון, כמה שהוא יכול, הוא לא יכול בלי רענן דינור ורענן אומר שהוא יפתור את הבעיות עם האוצר.

ראובן ריבלין: אני הרי דיברתי אתו בנושאים אחרים שקשורים באותו עניין והוא לא אמר.

ראובן ריבלין: אם הוא נותן לו סמכויות, אם הממשלה מקבלת החלטה, כי אני לא בטוח שלא צריך ללכת בדרך של חקיקה.

יצחק עוזר: זה צוות בדיקה.

יצחק עוזר: אם יגדירו את הבעיה וימצאו שהיא מצריכה פתרון, הפתרון יכול לבוא רק באמצעות חקיקה.

ראובן ריבלין: זאת אומרת, זאת דרך שאתה מתחיל אותה.

שי חרמש: עד נובמבר אף אחד לא יהיה כאן.

ראובן ריבלין: חבל על הזמן.

ראובן ריבלין: זה רק לדחות אותנו.

ראובן ריבלין: אם חבר הכנסת אורון יביא את המתווה ויאמר מה סוכם.

חיים אורון: קודם כל, אמרתי גם אתמול שבצוות יהיו מהכנסת עמירה דותן וחיים אורון.

חיים אורון: עמירה דותן טיפלה בזה בוועדת משנה והשקיעה בזה רבות.

חיים אורון: היא גם מהקואליציה, ולא במקרה אני אומר את זה.

חיים אורון: אני בדקתי, ואיציק אמר לי, שהמהלך מוסכם על משרד המשפטים.

יצחק עוזר: עם משרד המשפטים עוד לא סגרנו אבל הם יבואו וזה ברור.

יצחק עוזר: זה על דעת רענן דינור שביקש שנאסוף גם את האוצר גם את משרד המשפטים ונשב אתכם.

יצחק עוזר: אנחנו נעשה זאת.

יצחק עוזר: שוב אני אומר שהיה ונגדיר שזה יצטרך תיקון, כמו שאתה יודע היועץ המשפטי לממשלה אסר על הוועדה המיוחדת לדון בנושא הזה, בנושא של עסקים שלא רשמו השקעות והכנסות מסוימות בספרים, וזה יצטרך להיות אך ורק בחקיקה.

ישראלה אלימלך: אנחנו שומעים כרגע שבכל מקרה הוועדה יושבת על מנת שהפתרון יהיה בחקיקה.

ישראלה אלימלך: הצעת חוק כבר יש, אז בואו נקדם את הצעת החוק ואז ישבו על זה במשרד המשפטים.

ישראלה אלימלך: עושים את אותו תרגיל שעשו לנו אותו כבר לפני שנה וחצי.

ישראלה אלימלך: לפני שנה וחצי היה הסכם הבנות עם החקלאים והעסקים ואמרו שתהיה ועדה בראשות רענן דינור וכולי, עד יום ירושלים, לא הזה אלא הקודם, ואז מה שקרה הוא שקיבלנו מכתב ממינהלת סלע שבדקו את העניין והגיעו למסקנה שהכל תקין.

ישראלה אלימלך: עושים לי את אותו תרגיל שכבר עשו לי אותו לפני שנה?

ישראלה אלימלך: הרי היינו פה ב-2 ביוני ואז הוצג כאילו הפתרון הוא תוך שעה אצל היועץ המשפטי.

ישראלה אלימלך: היועץ המשפטי היה צריך לתת איזושהי גושפנקא, לתת החלטה רוחבית שתאפשר פיצוי.

חיים אורון: הוא נתן אותה והתשובה שלו הייתה שלילית.

חיים אורון: ישראלה, אנחנו משחקים משחק עם עצמנו.

חיים אורון: אנחנו מתחילים את הדיון במצב שהיועץ המשפטי אמר לא.

חיים אורון: אין כאן מישהו בחדר הזה שילך נגד היועץ המשפטי, אלא אם ייעשו דברים בחקיקה, גם אם הוא חושב שהוא טועה.

חיים אורון: זאת אפשרות אחת.

חיים אורון: האפשרות השנייה אומרת, ומידת האמון של חבר הכנסת ריבלין ברענן דינור היא קצת פחותה משלי.

ישראלה אלימלך: כי כבר היינו כאן.

חיים אורון: אבל השאלה מה האלטרנטיבות שעומדות בפנינו כרגע.

ישראלה אלימלך: האלטרנטיבה שיאמרו לי עד יום ירושלים הקודם.

חיים אורון: אני לא רוצה לקחת אחריות, לבטח לא על ימי ירושלים.

ישראלה אלימלך: נאמר שהפתרון יבוא בחוק.

ישראלה אלימלך: יש כבר הצעת חוק, הצעת החוק נוגעת בנקודה הזאת ואותה ועדה במשרד המשפטים הרי תשב על הצעת החוק ותאמר זה מתאים וזה לא מתאים, ותתקן אותה כרצונה.

חיים אורון: אתמול הייתה כאן הצעת חוק שעברה בקריאה טרומית והמחשבה שיש לכמה אנשים שיש הצעת חוק בקריאה טרומית ובסופה, בדברי ההסבר, יש שיקים פתוחים רק מישהו צריך לחתום עליהם, היא קצת רמאות שחברי כנסת מוכרים לכל מיני אנשים.

חיים אורון: אין בעיה, תהיה הצעת חוק שתבוא בקריאה טרומית, זה יהיה בתוך עימות אתם, זה יחזור לכאן, כפי שהיה אתמול עם צעקות מאוד גדולות והחדר היה מפוצץ באנשים, אבל מה בסוף אמרו?

חיים אורון: תלכו לשבת ותחזרו אלינו.

ישראלה אלימלך: בואו נעשה במקביל.

ישראלה אלימלך: אני לא אומרת זה או זה, אבל בואו נעשה במקביל.

שי חרמש: היכולת של חבר הכנסת אורון היא בשני דברים.

שי חרמש: ראשית, הוא היה במטבח הבישול של חוק פיצויים.

שי חרמש: שנית, יש הערכה אליו שהמידתיות שלו עומדת במבחן של שני הצדדים.

שי חרמש: היה חוק שהועבר בטרומית בקול תרועה רמה עם 65 חברי כנסת, כולל אני, ואני מודיע לך באחריות מלאה שלא יצא מזה דבר משום שזה יצר תהודה גדולה שהאוצר רואה בזה היום איום אסטרטגי.

שי חרמש: זאת אומרת, אם היה בא זאב אלקין עם 100 מיליון שקלים, היה מחליק.

שי חרמש: ב-150 לא היו מדברים אתו וב-200 היו מתפשרים.

שי חרמש: אנחנו יוצאים לפגרה בעוד שבועיים.

שי חרמש: אין חוק עד נובמבר, אין ביצוע עד ינואר, ובתקצוב 2008 זה גם לא מופיע.

שי חרמש: זאת אומרת, בכל תרחיש שלכם, גם אם יימצא איזשהו פתרון מידתי שיחבר את חבר הכנסת אורון, אתכם, את איציק ואת האוצר, אנחנו לא מדברים על לפני 2009.

שי חרמש: צריך לדעת איפה אנחנו עומדים ולכן אל תזכירי לי את יום ירושלים כי זה מתקרב ליום ירושלים הבא, גם אם יש רצון טוב לחבר הכנסת אורון ולכולם.

ישראלה אלימלך: שלא תבינו אותי לא נכון, אני מאוד מעריכה את חבר הכנסת אורון שמלווה אותנו עוד מלפני ההתנתקות.

ישראלה אלימלך: אנחנו הולכים אחריו לכל מקום.

שי חרמש: גם את?

ישראלה אלימלך: גם אני.

ישראלה אלימלך: הנקודה היא שאנחנו שלוש שנים אחרי ושבעים כבר מהשיחות האלה.

ישראלה אלימלך: אני מבינה שחבר הכנסת אורון הוא אולי דרך המלך, אבל יכול להיות שצריך במקביל אליה כבר לראות דרך אחרת.

ישראלה אלימלך: החוק כבר קיים.

ישראלה אלימלך: הצעת החוק כבר קיימת והיא הוגשה ויש לה מספר.

ישראלה אלימלך: היא כבר עברה ועדת שרים.

שי חרמש: את רוצה את גורלו של חבר הכנסת אלקין?

ישראלה אלימלך: לא.

ישראלה אלימלך: אני לא רוצה.

שי חרמש: זה אותו הדבר.

ישראלה אלימלך: אני לא רוצה את גורלו של חבר הכנסת אלקין, אבל בסרט הזה שיאמרו לי ועדה ואחר כך יאמרו אין מה לתקן, הם קיבלו פיצוי סופי והכל בסדר?

שי חרמש: הוא לא אומר לך את זה.

חיים אורון: כאן אני רוצה לומר משהו לפרוטוקול.

חיים אורון: אני שאלתי ורשמתי לי מתוך כוונה לחפש פתרון בהנחה שיש דבר שמצריך תיקון.

חיים אורון: לא אמרתי עכשיו כמה תיקון.

חיים אורון: איציק יכול לבוא ולומר שהפירוש של זה הוא תיקון בשקל למטר מרובע ואני לא יכול לומר לו שהוא לא אמר נכון, אבל אני לא חושב שלזה הוא מתכוון.

ישראלה אלימלך: זה לא מה שהוא אמר.

ישראלה אלימלך: כרגע הוא אמר משהו אחר.

ישראלה אלימלך: הוא אמר אם צריך תיקון.

קריאה: הוא אמר אם יש בעיה.

ישראלה אלימלך: אם יש בעיה.

קריאה: אם בכלל יש בעיה.

יצחק עוזר: לנו יש קצת יותר כבוד לחבר הכנסת אורון ולא היינו מגיעים אליו – ורענן לא שלח אותנו לוועדה - כדי לא לבוא ולומר לו אחרי יומיים שאנחנו לא מסכימים למה שהוא אומר בצורה מוחלטת.

שי חרמש: קיבלת יותר מתשובה.

יצחק עוזר: אני רוצה להיות ברור.

יצחק עוזר: זה שאנחנו באים לוועדה, לא היה שום דיון.

יצחק עוזר: זאת שאלה שצריך לברר אותה וזאת סוגייה שנמצאת במחלוקת בתוך הממשלה ולא בין המשרדים אלא בתוך משרדים אפילו.

יצחק עוזר: בחוקים שאנחנו מתנגדים להם בצורה מוחלטת, היינו אומרים בלי שנאמר להקים ועדות בדיקה.

ישראלה אלימלך: אל תלך סחור סחור.

יצחק עוזר: זה לא קרה מעולם.

ישראלה אלימלך: תאמר לי האם אתה רואה שיש בעיה בזה שלא מפצים עסקים על מבנים, כן או לא.

ישראלה אלימלך: אמרת דבר והיפוכו.

יצחק עוזר: אולי לא הייתי מספיק ברור.

שי חרמש: אני מבין את מה שנאמר בין השורות.

שי חרמש: אפשר לנהל את הדיון הזה אבל מה שמסתמן כרגע הוא דבר מאוד פרקטי ופשוט, ואני בעד דיונים קצרים.

שי חרמש: יש כרגע חלון הזדמנות לדיאלוג בין חבר הכנסת אורון שאתם סומכים עליו לבין מינהלת סלע.

חיים אורון: אורון ועמירה דותן.

שי חרמש: חבר הכנסת אורון וחברת הכנסת עמירה דותן - אגב, גם חברת הכנסת דותן השקיעה הרבה בנושא הזה – שאתם סומכים עליהם עם אמירה של איציק שאומר שאנחנו מבינים שיש על מה לדבר.

ישראלה אלימלך: שיש בעיה.

ישראלה אלימלך: אני רוצה שתהיה אמירה.

שי חרמש: ההבדל ביני לבינך הוא שאת עורכת דין ואני לא.

שי חרמש: יש על מה לדבר.

שי חרמש: יהיה פה מקום לדיאלוג.

שי חרמש: יש לכם כרגע שתי חלופות כאשר חלופה אחת היא שהולכים על החוק אבל אני אומר לכם שתצטרפו לחבר הכנסת אלקין, בדיוק כפי שקרה עם החממות.

שי חרמש: חלופה שנייה היא שממילא יוצאים לפגרה, אין מה להפסיד.

שי חרמש: הצעתי לכם היא לקבל כרגע את הפתח הזה.

ראובן ריבלין: למה לך להציע הצעה?

ראובן ריבלין: תשמע קודם מה שאני רוצה לומר לך.

שי חרמש: אתה בעד להריץ את החוק?

ראובן ריבלין: חכה רגע.

ראובן ריבלין: אני לא אומר לך אם להריץ או לא.

שי חרמש: תגיש עוד פעם הסתייגות כי זה נעצר.

ראובן ריבלין: אני לא רוצה להגיש הסתייגות.

שי חרמש: לתקציב הבא.

ראובן ריבלין: אני חושב שיש לנו חוק, אני חושב שצריך למצוא את הדברים הצודקים והיה צריך לעשות את זה כבר לפני שנתיים.

ראובן ריבלין: אני גם מבין את ההערכה הרבה שיש למשרד ראש-הממשלה ולמנכ"ל משרד ראש-הממשלה לחבר הכנסת אורון אבל אני לא יכול להבין את ההערכה, אם יש כזו, של חבר כנסת למשרד ראש-הממשלה.

ראובן ריבלין: אני מבין את האמון הרב שמשרד ראש-הממשלה נותן בחבר הכנסת אורון, אבל אני לא מאמין שיש מישהו מחברי הכנסת שנותן אמון במשרד ראש-הממשלה.

ראובן ריבלין: אם אתם אומרים לי, ואם חבר הכנסת אורון יאמר לי שהוא דיבר עם משרד המשפטים שמבינים את ההתנגדות שלהם ומוכנים לסגת מההתנגדות שלהם כדי להגיע לכלל פתרון הבעיה, אבל פתרון הבעיה לא צריך להיות כפי שהם רוצים באופן מוחלט.

ראובן ריבלין: אני יודע מה עמדת משרד המשפטים והפגישה בין משרד האוצר שלא רוצה לתת עוד כסף לבין משרד המשפטים שמסביר לו מדוע אין כאן שוויוניות ואין כאן מידתיות וכולי, אלה הם דברים שיכולים לומר אותם לאשת חיל נפלאה, חברת כנסת מעולה, עמירה דותן כי היא תמימה מספיק להאמין.

ראובן ריבלין: אם אין לך איזושהי שיחה מוקדמת בה מבינים מה הם הקשיים שהעמיסו על מציאת הפתרון לנושא הזה, אם אין לך את הסכמתו של היועץ המשפטי לדון באותם דברים שהוא סירב סירוב מוחלט, הם פשוט יוצרים אשליה.

שי חרמש: אתה מוביל לקדם את החוק?

ראובן ריבלין: כפי שאמר חבר הכנסת אורון, כאשר כלו כל הקצים ואין ברירה, חייבים ללכת בכוח.

שי חרמש: אבל עוד לא כלו.

ראובן ריבלין: השאלה האם לא כלו, זה רק כדי שנבזבז עוד חצי שנה.

יצחק עוזר: חבר הכנסת ריבלין, תרשה לי לתקן אותך בנקודה אחת.

יצחק עוזר: ההתנגדות של היועץ המשפטי לממשלה היא לפתרון הבעיה באמצעות הוועדה המיוחדת, באמצעות החוק הקיים.

יצחק עוזר: זאת הייתה ההתנגדות שלו והיא לא רלוונטית לשאלה האם זה צריך לבוא בתיקון חקיקה אחר.

ראובן ריבלין: הוא רומז לך בצורה מפורשת.

ראובן ריבלין: היועץ המשפטי מנחה אותך, לפי דבריך, כדבר מפורש שבו אנחנו צריכים ללכת לחקיקה.

שי חרמש: כן, אבל לא לחוק הזה.

חיים אורון: אני רואה את הפתח.

חיים אורון: אני רוצה לומר מה אני מציע כהצעת החלטה.

חיים אורון: אני מציע שהוועדה רשמה בפניה את הודעת מינהלת סלע ואנחנו הולכים לוועדה הזאת כנציגי הוועדה.

חיים אורון: אנחנו לא הולכים לוועדה הזאת כשני אנשים פרטיים שמצאו אותם.

חיים אורון: תוקם הוועדה יחד עם מינהלת סלע, משרד המשפטים ומשרד האוצר, ומתוך כוונה למצוא פתרון לבעיית פיצוי עבור מבנים במחסום ארז ומתוך הכרה שהמסגרת הקיימת איננה נותנת חובה ראויה לבעיה הזאת.

ראובן ריבלין: ושבכל זאת החוק מאפשר לנו לסטות.

חיים אורון: בעיניי חשובה ההודעה שנאמרה כאן - אני עכשיו לא מנסח את זה בעברית מדויקת – שמשרד המשפטים הבין, ולפי דעתי זאת פעם ראשונה, שאם נגיע למסקנה שתהיה מקובלת עליו, הביצוע שלה יצטרך להיות באמצעות חוק כי אין כלי אחר היום.

חיים אורון: הבנתי נכון?

חיים אורון: אני חושב שזאת התקדמות וזאת התקדמות כפולה.

חיים אורון: ראשית, בעבר הם שמו ברקסים מאוד גדולים על נגיעה בחוק וכרגע הם אומרים שמבינים שבכלים הקיימים אין להם, ואם נגיע למסקנה לצורך העניין שצריך לפצות על פי מחצית הסכום כתוב במאזנים – סתם אני עכשיו אומר משהו – אין להם היום כלי להעביר אותו.

חיים אורון: לכן יצטרכו לעשות התאמה מסוימת.

ראובן ריבלין: בשבוע הבא יש לנו סיור אצלם.

יצחק עוזר: במקביל יש לנו את חבר הכנסת אלקין, שאותם אנשים יושבים אתו יום יום ואני לא בטוח שנעמוד בזה.

ישראלה אלימלך: היו שלוש שנים.

ישראלה אלימלך: אנחנו היינו אמורים לקבל פתרון היום.

שי חרמש: האמירה היא חשובה.

שי חרמש: מי שחשוב שחברי הכנסת לא עובדים, לידיעתו הם עובדים קשה.

חיים אורון: אני רוצה להציע הצעה אחרת שלא משנה את לוח הזמנים.

חיים אורון: העניין הזה צריך להסתיים עד סוף חודש אוגוסט.

חיים אורון: ממילא אין חקיקה עד אוקטובר, כך שבסוף אוגוסט נוכל לקיים ישיבת ועדה ולומר שרימו אותנו או לא רימו אותנו, עשו לנו כך או לא עשו לנו כך.

ישראלה אלימלך: אני מבקשת עוד דבר אחד קטן.

ישראלה אלימלך: אני מרגישה כאילו ממציאים את הגלגל.

ישראלה אלימלך: לא צריך להמציא את הגלגל.

ישראלה אלימלך: אנחנו יודעים מה שווי המבנים, יש את רשות המסים, היה שמאי, יש מס שבח, בחוק נאמר כמה עולה בנייה עצמית, 4,500 שקלים לבנייה עצמית.

ישראלה אלימלך: מה שעוד חשוב לי הוא שאם יש ועדה, אני רוצה שבאמת ההצעה של חבר הכנסת אורון תתקבל לגבי ה-30 באוגוסט.

ישראלה אלימלך: בנוסף לזה אני רוצה שזה לא יהיה מאחורינו.

ישראלה אלימלך: אנחנו חלק מזה.

ישראלה אלימלך: צריך להיות גם נציג של העסקים בוועדה.

שי חרמש: לא, אין דבר כזה.

שי חרמש: את כל החומרים אתם תעבירו לחברי הכנסת דותן ואורון.

ישראלה אלימלך: אני אתן לכם את הדוגמה של משרד החינוך, של ועדת דברת ושל הוועדה שיש עכשיו.

ישראלה אלימלך: כאשר לא משתפים את הנציגים להם זה נוגע, זה יוצר קושי.

ראובן ריבלין: יש פה בעיה שיכולה להיפתר רק בין חברי הכנסת ונציגי הממשלה.

שי חרמש: נכון.

שי חרמש: מה שכן, את החומרים תעבירי.

ישראלה אלימלך: בנוסף לזה, הייתי מבקשת שייקבע כבר עכשיו מועד לישיבת ועדת הכספים.

שי חרמש: אין צורך.

שי חרמש: תאמיני לי, יש לכם ועדה יותר אוהדת מאשר בעלי המבנים.

שי חרמש: אם חבר הכנסת אורון יבוא ב-29 באוגוסט במקום ב-30 באוגוסט, אנחנו נתכנס.

שי חרמש: הסירי דאגה מלבך.

שי חרמש: גם היושב-ראש הנוכחי, גם ממלא מקומו וגם המחליף בשבוע הבא באותה דעה.

ישראלה אלימלך: נכון, אבל אנחנו היינו בישיבה הקודמת ב-2 ביוני ונאמר לנו שנבוא בעוד שבוע והנה אנחנו היום ב-9 ביולי.

ישראלה אלימלך: אני יודעת שבזמן הזה ניצלתם את הזמן והגעתם לכל מיני הבנות ולחצתם, אבל בכל-זאת מה שאני מבקשת זה לקבוע מועד.

שי חרמש: עורכת הדין המלומדת, אני מציע לך שאם חבר הכנסת אורון יבוא יום קודם, אנחנו נתכנס יום קודם.

חיים אורון: מי מבחינת

חיים אורון: כם מרכז את הוועדה?

יצחק עוזר: תומר מוסקוביץ או איתי.

חיים אורון: חשוב שתקבע שתיים-שלוש ישיבות לתחילת אוגוסט, אז מתחילה הפגרה, וננסה לגמור את זה כי באמת לא הולכים כאן לתכנן חללית.

חיים אורון: פחות או יותר המרחב ידוע ויצטרכו לקבל החלטות.

יוסי דיין: מאחר שאני מוביל את כל המהלכים, אני מכיר את הדברים.

יוסי דיין: אני בעד ההצעה של חבר הכנסת אורון.

יוסי דיין: זה שאנחנו כן רצינו להשתתף אבל אתם אומרים שזה לא הולך, אני מבין את ההגיון בזה.

יוסי דיין: צריך לשאול את השאלה אם בד בבד כדאי להריץ את החוק או לחכות.

שי חרמש: חכה.

שי חרמש: אין לך גם לאן להריץ את החוק.

יוסי דיין: אז נחכה.

שי חרמש: תודה רבה.